Paulus Episcopus servus servorum Dei, dilectis filiis Abbati et Conventui Monasterii Cluniacensis, Matisconensis diœcesis, Salutem et Apostolicam benedictionem. Cùm à nobis petitur quod justum est et honestum, tam vigor æquitatis, quàm ordo exigit rationis, ut id per sollicitudinem officii nostri ad debitum perducatur effectum. Eapropter, dilecti in Domino filii, vestris justis postulationibus grato concurrentes assensu, omnes libertates et immunitates à prædecessoribus nostris Romanis Pontificibus, sive per privilegia, vel alia indulta vobis, et Monasterio vestro concessas, necnon libertates et exemptiones sæcularium exactionum à Regibus et Principibus, aut aliis Christi fidelibus vobis, et eidem Monasterio rationabiliter indultas, specialiter autem decimas, primitias, census, fructus, reditus, proventus, agros, terras, vineas, prata, pascua, sylvas, nemora, domos, grangias, piscarias, molendina, stagna, lacus, jura, jurisdictiones, aliaque mobilia et immobilia bona ad dictum Monasterium legitimè spectantia, sicuti ea omnia justè et pacificè possidetis, vobis et per vos eidem Monasterio, Apostolicâ auctoritate confirmamus, et præsentis scripti patrocinio communimus, salva in prædictis decimis, moderatione Concilii generalis. Nulli ergo omnino hominum liceat hanc paginam nostræ confirmationis et communitionis infringere vel ei ausu temerario contraïre. Si quis autem hoc attentare præsumpserit indignationem omnipotentis Dei ac Beatorum Petri et Pauli Apostolorum ejus se noverit incursurum. Datum Romæ apud sanctum Marcum, anno Incarnationis Dominicæ millesimo quadringentesimo sexagesimo septimo, quartodecimo Kalendas Maii, Pontificatus nostri anno tertio.